Beweerde dronkbestuurder glo in die agterstewe geskietArgieffoto Foto: stevepb, Pixabay ŉ Vermeende dronkbestuurder is in ŉ stabiele toestand in die hospitaal ná hy tydens ŉ dramatiese jaagtog deur Nelson Mandelabaai-metropolisiebeamptes geskiet is. Andrew Moses, waarnemende hoof van die metropolisie, het gesê beamptes het aanvanklik die grys motor in Sydenham opgemerk waar die bestuurder roekeloos van links na regs beweeg en drie rooi verkeersligte verontagsaam het. “Die man het geweier om stil te hou en in die baan van aankomende verkeer in Uitenhageweg gery. Op die hoek van Spondo- en Uitenhageweg, in die omgewing van Kenako Mall, kon twee van ons patrollievoertuie die motoris voorkeer.” Moses het gesê die 42-jarige man het ŉ voorwerp in die rigting van ŉ metropolisielid gerig en, uit vrees vir sy eie veiligheid, het hy ŉ skoot gevuur en die man in sy boud gewond. Die voorval is by die onafhanklike polisieondersoekdirektoraat (Opod) aangemeld.”